b'\n_START_ARTICLE_\nGalvaaniline eraldus\n_START_PARAGRAPH_\nGalvaaniline eraldus t\xc3\xa4hendab elektrotehnikas kahe elektriahela niisugust eraldust, mis katkestab nende ahelate vahel otsese vooluraja (nt juhtmeid m\xc3\xb6\xc3\xb6da); seega pole v\xc3\xb5imalik elektrilaengute vahetu liikumine \xc3\xbchest ahelast teise. Samal ajal saab nende ahelate vahel toimuda elektrienergia ja informatsioonisignaalide edastamine induktiivse ning mahtuvusliku sidestuse kaudu ja elektromagnetv\xc3\xa4lja ning optilise kiirguse vahendusel._NEWLINE_Kuna galvaaniliselt eraldatud ahelate potentsiaalid on samuti teineteisest eraldatud, k\xc3\xb5neldakse n\xc3\xa4iteks m\xc3\xb5\xc3\xb5tetrafode puhul ka potentsiaalivabast \xc3\xbchendusest._NEWLINE_Galvaaniliselt eraldamata ahelate vahel kulgeb vool, mille tugevus on m\xc3\xa4\xc3\xa4ratud nende ahelate vahelise aktiivtakistusega. Samuti v\xc3\xb5ib see vool p\xc3\xb5hjustada mitmesuguseid h\xc3\xa4ireid signaaliahelates, kahjustada ahelate komponente ja ohustada neid puudutavaid inimesi._NEWLINE_K\xc3\xb5ige levinum galvaaniline eraldaja on trafo, elektroonikal\xc3\xbclitustes ka optron, milles informatsiooni edastatakse infrapunakiirgusega.'